Радой Ралин
Благосъстояние

chitanka.info

Клахме за Петров ден —

расне рязкото ни благосъстояние.

Татко взе си вратовръзка —

расне рязкото ни благосъстояние.

Вече месеци пестиме —

расне рязкото ни благосъстояние.

с канапе да се снабдиме —

расне рязкото ни благосъстояние.

Още тази петилетка —

расне рязкото ни благосъстояние!

ще си купя аз баретка —

расне рязкото ни благосъстояние.

Вярата е тъй приятна

в рязкото ни благосъстояние.

Болничната помощ е безплатна:

расне рязкото ни благосъстояние!

1953

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.